Slobodan Mitrov
Slobodan Mitrov Danko (Đurđevac, kod Koprivnice, 14. mart 1919 — 1942), učesnik Španskog građanskog rata i Narodnooslobodilačke borbe i narodni heroj Jugoslavije.

Biografija 
Rođen je 14. marta 1919. godine u gradu Đurđevcu, kod Koprivnice. Radničkom omladinskom pokretu pristupio je još kao đak, zbog čega je dolazio u sukob s školskim vlastima u Banjaluci i Zagrebu. 

Godine 1936. sa svega 17. godina, krenuo je u Španiju, da potpomogne borbu za slobodu španskog naroda. Pošto je dobio vizu, otišao je u Grčku, na utakmicu. Iz Grčke se prebacio u Bugarsku, a potom u Rumuniju i preko Mađarske, Austrije, Nemačke i Francuske stigao u Španiju. 

U Španiji je završio kratak vojni kurs i otišao na front. Bio je komandir i politički komesar brigade, stekao je čin majora Španske republikanske armije. Učestvovao je u bitkama na Ebru, kod Madrida. Nekoliko puta je ranjavan.

Posle sloma španske revolucije, bio je po logorima u Francuskoj. Godine 1940. uspeo je da pobegne iz logora i vratio su u Jugoslaviju. 

Odmah po dolasku, mobilisan je i poslat na odsluženje vojnog roka. U vojsci ga je zadesio i napad Sila Osovine na Jugoslaviju. Učestvovao je u borbama s Italijanima na albanskoj granici. Posle kapitulacije došao je u Beograd, a zatim je otišao u Banjaluku.

Aktivno je učestvovao u organizovanju ustanka i prvim ustaničkim akcijama naroda Bosanske krajine. Naročito se istakao u napadu na Bosansku Krupu. S Banjalučkog sektora je prebačen u tada oslobođeni Drvar i učestvovao je u borbamam s Italijanima. Potom prlazi na Grmeč, a odatle u Jajce, gde postaje komandant Trećeg krajiškog NOP odreda.

U toku zime 1941/42. godine Danko je obilazio pojedine krajeve centralne Bosne. Ubrzo je postavljen za komandanta Četvrtog krajiškog NOP odreda, koji je pod njegovom komandom oslobodio veliku teritoriju - od Motajnice do Vlašića i od reke Bosne do reke Vrbasa.

U proleće 1942. godine, na terenu centralne Bosne došlo je do izdaje četnika, koji su u dogovoru s Nemcima napadali partizanske bolnice i štabove, i ozbiljno ugrozili dalji razvitak NOP-a na ovom području. 

Tokom jedne noći kada se ispod planine Motajnice, prebacivao na jug, Danko je naišao na četnike koji su ga ubili.

Ukazom Predsedništva Antifašističkog veća narodnog oslobođenja Jugoslavije (AVNOJ), 26. jula 1945. godine, među prvim borcima Narodnooslobodilačke vojske, proglašen je za narodnog heroja.

Literatura 

 
 Milovan Milutinović, "Narodni heroj Slobodan Mitrov Danko", "Vojnoizdavački i novinski centar", Beograd, 1989.

Spoljašnje veze 
 Deseti korpus

Rođeni 1919.
Umrli 1942.
Bosanskohercegovački komunisti
Jugoslavenski komunisti
Jugosloveni u Španskom građanskom ratu
Jugoslavenski partizani
Poginuli partizanski komandanti
Omladina u Narodnooslobodilačkoj borbi
Narodni heroji Jugoslavije